CELEX: 62011CN0516
Language: el
Date: 2011-10-07 00:00:00
Title: Υπόθεση C-516/11 P: Αναίρεση που άσκησε στις 7 Οκτωβρίου 2011 η ThyssenKrupp Liften Ascenseurs NV κατά της αποφάσεως που εξέδωσε το Γενικό Δικαστήριο (όγδοο τμήμα) στις 13 Ιουλίου 2011 στις συνεκδικαζόμενες υποθέσεις T-144/07, T-147/07, T-148/07, T-149/07, T-150/07 και T-154/07, ThyssenKrupp Liften Ascenseurs κ.λπ. κατά Ευρωπαϊκής Επιτροπής

3.12.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 355/12
            
         Αναίρεση που άσκησε στις 7 Οκτωβρίου 2011 η ThyssenKrupp Liften Ascenseurs NV κατά της αποφάσεως που εξέδωσε το Γενικό Δικαστήριο (όγδοο τμήμα) στις 13 Ιουλίου 2011 στις συνεκδικαζόμενες υποθέσεις T-144/07, T-147/07, T-148/07, T-149/07, T-150/07 και T-154/07, ThyssenKrupp Liften Ascenseurs κ.λπ. κατά Ευρωπαϊκής Επιτροπής
   (Υπόθεση C-516/11 P)
   2011/C 355/19
   Γλώσσα διαδικασίας: η ολλανδική
   
      Διάδικοι
   
   
      Αναιρεσείουσα: ThyssenKrupp Liften Ascenseurs NV (εκπρόσωποι: O.W. Brouwer και J. Blockx, advocaten)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση που εξέδωσε το Γενικό Δικαστήριο στις 13 Ιουλίου 2011 στο μέτρο κατά το οποίο με την απόφαση αυτή απορρίφθηκαν τα αιτήματα που προέβαλε η αναιρεσείουσα πρωτοδίκως,
            
         
               —
            
            
               επίσης, να κρίνει το ίδιο οριστικά τη διαφορά, ακυρώνοντας την απόφαση C(2007) 512 τελικό (1) της Επιτροπής, της 21ης Φεβρουαρίου 2007, περί διαδικασίας εφαρμογής του άρθρου 81 ΕΚ (υπόθεση COMP/E-1/38.823 — ανελκυστήρες και κυλιόμενες κλίμακες), για τους λόγους που προβλήθηκαν πρωτοδίκως, και/ή να μειώσει το πρόστιμο που επιβλήθηκε στην αναιρεσείουσα,
            
         
               —
            
            
               επικουρικώς, να μειώσει το πρόστιμο που επιβλήθηκε στην αναιρεσείουσα,
            
         
               —
            
            
               έτι επικουρικότερον, να αναπέμψει την υπόθεση στο Γενικό Δικαστήριο προς επανεξέταση,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Προς στήριξη της αιτήσεώς της αναιρέσεως, η αναιρεσείουσα προβάλλει τέσσερις λόγους αναιρέσεως:
   
               1)
            
            
               Παράβαση του άρθρου 81, παράγραφος 1, ΕΚ (νυν άρθρο 101, παράγραφος 1, ΣΛΕΕ), δεδομένου ότι οι προσαπτόμενες παραβάσεις δεν επηρεάζουν αισθητά το εμπόριο μεταξύ των κρατών μελών, με αποτέλεσμα η Επιτροπή να κινήσει αδικαιολόγητα τη διαδικασία.
            
         
               2)
            
            
               Παραβίαση της αρχής 
                     ne bis in idem
                  .
            
         
               3)
            
            
               Παράβαση του άρθρου 23 του κανονισμού 1/2003 (2), των άρθρων 48, παράγραφος 1, και 49, παράγραφοι 1 και 3, του Χάρτη των Θεμελιωδών Δικαιωμάτων της Ευρωπαϊκής Ένωσης, και παραβίαση της αρχής της εξατομίκευσης των ποινών, δεδομένου ότι η επιβεβαίωση της από κοινού και εις ολόκληρον ευθύνης για το συνολικό ποσό του προστίμου υπολογίστηκε βάσει του κύκλου εργασιών του ομίλου.
            
         
               4)
            
            
               Εσφαλμένη εκτίμηση και παράλειψη του Γενικού Δικαστηρίου, στο μέτρο κατά το οποίο το Γενικό Δικαστήριο δεν άσκησε τον έλεγχο πλήρους δικαιοδοσίας που διαθέτει στον τομέα των προστίμων, ειδικότερα όσον αφορά τον προσδιορισμό του μεγέθους της οικείας αγοράς, τον καθορισμό του αποτρεπτικού πολλαπλασιαστή καθώς και τη συνεκτίμηση της συνεργασίας των επιχειρήσεων πέραν του πεδίου εφαρμογής της ανακοινώσεως του 2002 για τη συνεργασία.
            
         
      (1)  Περίληψη δημοσιευθείσα στην ΕΕ 2008, C 75, σ. 19.
   
      (2)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (ΕΕ 2003, L 1, σ. 1).